Cód Iompair le haghaidh Oifigigh ardleibhéil BCE

(2022/C 478/03)

TÁ COMHAIRLE RIALAITHE AN BHAINC CEANNAIS EORPAIGH,

De bharr an mhéid seo a leanas:

(1) Mar institiúid de chuid an Aontais Eorpaigh (AE), ceanglaítear ar an mBanc Ceannais Eorpach (BCE) freastal ar leas an phobail agus na caighdeáin is airde ionracais a áirithiú. Dá bhrí sin, cuireann BCE an chuntasacht, an trédhearcacht agus na caighdeáin eitice is airde i gceartlár a chur chuige maidir leis an rialachas corparáideach. Is príomhghné d’inchreidteacht BCE é cloí leis na prionsabail sin agus tá sé ríthábhachtach chun muinín shaoránaigh na hEorpa a áirithiú.

(2) Tá an eitic ghairmiúil agus an t-ardchaighdeán iompair a bhfuil tríú páirtithe i dteideal a bheith ag dréim leis ó BCE agus óna oifigigh ardleibhéil aitheanta ó bunaíodh é mar eochair-riachtanais chun clú BCE a chosaint.

(3) Tar éis Cód Iompair tosaigh BCE a ghlacadh in 2001, glacadh Cód Iompair (1)sonrach do chomhaltaí na Comhairle Rialaithe in 2002 (2) agus rinneadh athbhreithniú air in 2006 (3); ina dhiaidh sin tháinig Cód Forlíontach Critéar Eitice do chomhaltaí an Bhoird Feidhmiúcháin a glacadh in 2006 (4) agus a athbhreithníodh in 2010 (5).

(4) I bhfianaise bhunú an tSásra Aonair Maoirseachta (SAM) de bhun Rialachán (AE) Uimh. 1024/2013 ón gComhairle (6) faoinar cuireadh cúraimí sonracha ar BCE maidir le maoirseacht stuamachta ar institiúidí creidmheasa, glacadh Cód Iompair freisin in 2014 do chomhaltaí an Bhoird Maoirseachta (7).

(5) Ina theanna sin, le héifeacht ó mhí Eanáir 2015, rinne BCE Creat Eitice feabhsaithe is infheidhme maidir le comhaltaí foirne a chur chun feidhme (8) agus bhunaigh sé an Oifig um Chomhlíontacht agus Rialachas agus an Coiste Eitice ardleibhéil (9) a bhfuil sainordú aige comhairle a chur ar chomhaltaí chomhlachtaí ardleibhéil BCE maidir leis na Cóid Iompair éagsúla is infheidhme maidir leo ar bhealach comhleanúnach.

(6) Maidir leis an Eurochóras agus SAM, leagadh síos íoschaighdeáin chomhchoiteanna eitice i dTreoirlíne (AE) 2015/855 ón mBanc Ceannais Eorpach (BCE/2015/11) (10) agus i dTreoirlíne (AE) 2015/856 ón mBanc Ceannais Eorpach (BCE/2015/12) (11). Chun a áirithiú go leanfaidh Creat Eitice an Eurochórais agus Creat Eitice SAM de chaighdeáin agus de dhea-chleachtais iomchuí a léiriú lena gcuirtear san áireamh an úrscothacht sa phobal bainc ceannais agus maoirseachta, agus i measc institiúidí an Aontais, déanfar Treoirlíne (AE) 2015/855 (BCE/2015/11) agus Treoirlíne (AE) 2015/856 (BCE/2015/12) a aisghairm agus déanfar Treoirlíne (AE) 2021/2253 ón mBanc Ceannais Eorpach (BCE/2021/49) (12) agus Treoirlíne (AE) 2021/2256 ón mBanc Ceannais Eorpach (BCE/2021/50) (13) faoi seach a chur ina n-ionad ón 1 Meitheamh 2023.

(7) Tá fíorleas ag BCE sa phrionsabal gur cheart do chomhaltaí gach ceann dá chomhlachtaí ardleibhéil, a mhéid is féidir, agus nuair atá údar cuí leis de réir cúinsí comhréireachta, cloí leis na rialacha céanna maidir le hiompar gairmiúil agus a bheith faoi réir na rialacha céanna maidir le hiompar gairmiúil. Chuige sin, thug an Chomhairle Rialaithe sainordú don Choiste Eitice machnamh a dhéanamh ar a indéanta atá sé cód iompair aonair a bhunú, agus ina dhiaidh sin d’ullmhaigh an Coiste Eitice an cód iompair le haghaidh oifigigh ardleibhéil BCE a d’fhormhuinigh an Chomhairle Rialaithe an 5 Nollaig 2018 agus a tháinig i bhfeidhm an 1 Eanáir 2019 (dá ngairtear “Cód Aonair 2019” anseo feasta).

(8) Chomh maith le hinspioráid a bhaint as forálacha agus réasúnaíocht an chreata eitice fheabhsaithe is infheidhme maidir le baill foirne BCE, léirítear i gCód Aonair 2019 na dea-chleachtais sa phobal bainc ceannais agus sa phobal maoirseachta agus in institiúidí eile an Aontais, agus, ag an am céanna, aithnítear ann saintréithe sonracha institiúideacha BCE agus a neamhspleáchas.

(9) Agus an Cód Aonair 2019 á fhormhuiniú aici, bhí sé d’aidhm ag an gComhairle Rialaithe na caighdeáin is airde eitic ghairmiúil a chur chun feidhme, agus ar an gcaoi sin a áirithiú go dtabharfaidh comhaltaí a comhlachtaí ardleibhéil dea-shampla d’fhostaithe ar fud an Eurochórais, CEBC agus SAM agus iad a spreagadh chun na caighdeáin sin a chomhall agus iad i mbun a gcuid dualgas.

(10) I bhfianaise an ghrinnscrúdaithe phoiblí mhéadaithe ar idirbhearta airgeadais príobháideacha oifigigh ardleibhéil BCE agus chun muinín shaoránaigh an Aontais a choinneáil i gcomhlíonadh neamhchlaonta a gcuid dualgas, tugadh sainordú don Choiste Eitice athbhreithniú a dhéanamh ar Chód Aonair 2019, agus ina dhiaidh sin chuir sé leagan athbhreithnithe ar fáil a dteastaíonn ón gComhairle Rialaithe é a fhormhuiniú anois. Agus é mar aidhm leis aghaidh a thabhairt ar íogaireachtaí a d’fhéadfadh a bheith nasctha le ról na n-oifigeach ardleibhéil sa bheartas airgeadaíochta agus i maoirseacht baincéireachta, ba cheart Cód Aonair 2019 a leasú ionas go n-áireofar ann forálacha: (i) lena ndéantar infheistíochtaí incháilithe a theorannú trí na hionstraimí a bhféadfaidh oifigigh ardleibhéil infheistiú iontu a shonrú; (ii) lena ndéantar tréimhse infheistíochta mheántéarmach go fadtéarmach a chur i bhfeidhm trí íostréimhse shealbhaíochta bliana a shonrú agus trí cheanglas réamhfhógra a thabhairt isteach le haghaidh idirbhearta móra; (iii) lena ndéantar trédhearcacht idirbhearta airgeadais príobháideacha na gcomhaltaí a fheabhsú; agus (iv) lena ndéantar tuairisciú inmheánach a thabhairt isteach le haghaidh idirbhearta airgeadais príobháideacha áirithe chéilí/pháirtithe agus leanaí mionaoiseacha na gcomhaltaí. Ina theannta sin, d’fhonn maolú a dhéanamh ar chásanna ina mbaintear mí-úsáid as faisnéis neamhphoiblí a fhaightear le linn oifige, ba cheart infheidhmeacht na rialacha maidir le hidirbhearta airgeadais príobháideacha a fhadú go ceann tréimhse sé mhí tar éis an téarma oifige.

(11) Chun na leasuithe thuasluaite a chur chun feidhme, tá an Cód athbhreithnithe seo le cur in ionad Chód Aonair 2019 le héifeacht ón 1 Eanáir 2023. Ba cheart don Chód seo teacht i bhfeidhm an 1 Eanáir 2023 chun go mbeidh idirthréimhse ar fáil do chomhaltaí ardleibhéil BCE chun eolas a chur ar na rialacha athbhreithnithe.

TAR ÉIS AN CÓD IOMPAIR AONAIR SEO LE hAGHAIDH OIFIGIGH ARDLEIBHÉIL BCE A FHORMHUINIÚ:

CUID I

Raon feidhme

Airteagal 1 Raon feidhme an chur i bhfeidhm 1.1 Tá feidhm ag an gCód seo maidir le comhaltaí na Comhairle Rialaithe agus maidir le comhaltaí an Bhoird Maoirseachta agus a bhfeidhmeanna mar chomhaltaí de chomhlacht ardleibhéil de chuid BCE á bhfeidhmiú acu, agus tá feidhm aige freisin maidir le comhaltaí an Bhoird Feidhmiúcháin. Cumhdaítear leis freisin comhaltaí na Comhairle Rialaithe agus comhaltaí an Bhoird Maoirseachta agus iad ag gníomhú mar chomhaltaí den Choiste Stiúrtha agus den Phainéal Idirghabhála i gcás inarb infheidhme, chomh maith le hionadaithe na mbanc ceannais náisiúnta, i gcás nach é an banc ceannais náisiúnta (BCN) an t-údarás inniúil náisiúnta (ÚIN), agus iad ag glacadh páirte i gcruinnithe an Bhoird Maoirseachta (dá ngairtear “na comhaltaí” anseo feasta). 1.2 Tá feidhm aige freisin maidir le daoine a thagann in ionad na gcomhaltaí i gcruinnithe den Chomhairle Rialaithe nó den Bhord Maoirseachta (dá ngairtear “na comhaltaí malartacha” anseo feasta) i gcomhlíonadh na ndualgas agus na bhfreagrachtaí atá orthu agus a bhaineann leis na comhlachtaí ardleibhéil sin i gcás ina bhforáiltear go sainráite dó sin sa Chód seo. Chun críocha an Chóid seo, ciallaíonn “comhlachtaí ardleibhéil BCE” Comhairle Rialaithe BCE, Bord Feidhmiúcháin BCE agus Bord Maoirseachta BCE. 1.3 Ní bheidh feidhm ag an gCód seo maidir le daoine tionlacain a fhreastalaíonn ar chruinnithe den Chomhairle Rialaithe nó den Bhord Maoirseachta. Mar sin féin, síneoidh daoine tionlacain dearbhú iompair eiticiúil lena gcumhdófar an prionsabal ginearálta maidir le coinbhleachtaí leasa a sheachaint, an toirmeasc ar fhaisnéis rúnda a úsáid, agus na rialacha maidir le rúndacht ghairmiúil, sula mbeidh siad rannpháirteach den chéad uair in aon chruinnithe (dá ngairtear “Dearbhú maidir le hIompar Eiticiúil” anseo feasta) (14). 1.4 Iarrfar ar chomhaltaí na Comhairle Ginearálta an Dearbhú maidir le hIompar Eiticiúil a shíniú. Ina theannta sin, beidh sé de cheangal ar chomhaltaí an Choiste Iniúchóireachta, an Choiste Eitice, an Bhoird Riaracháin Athbhreithnithe (ABoR), agus ar a gcomhaltaí malartacha, i gcás inarb infheidhme, an Dearbhú maidir le hIompar Eiticiúil a shíniú. 1.5 Comhaltaí foirne BCE a fhreastalaíonn ar chruinnithe de chomhlachtaí ardleibhéil BCE, tá siad cumhdaithe go leordhóthanach leis an gCreat Eitice agus, dá bhrí sin, ní bheidh sé de cheangal orthu an Dearbhú maidir le hIompar Eiticiúil a shíniú. 1.6 I gcás ina mbeidh aon amhras ann maidir leis na forálacha a leagtar síos sa Chód seo nó maidir lena gcur i bhfeidhm praiticiúil, lorgófar tuairim an Choiste Eitice arna bhunú le Cinneadh (AE) 2015/433 ón mBanc Ceannais Eorpach (BCE/2014/59) (15).

Airteagal 2 Forálacha náisiúnta codarsnacha agus infheidhmeacht creataí eitice éagsúla 2.1 Cuirfidh na comhaltaí agus na comhaltaí malartacha an Coiste Eitice ar an eolas gan aon mhoill mhíchuí faoi aon bhac ar chomhlíonadh an Chóid seo, lena n-áirítear aon bhac a eascraíonn as forálacha codarsnacha den dlí náisiúnta. 2.2 Beidh an Cód seo gan dochar do rialacha eitice níos déine is infheidhme maidir le comhaltaí agus maidir le comhaltaí malartacha de bhua an dlí náisiúnta.

CUID II

Caighdeáin iompair eiticiúil

Airteagal 3 Bunphrionsabail 3.1 Déanfaidh na comhaltaí agus na comhaltaí malartacha a ndualgais agus a bhfreagrachtaí a chomhlíonadh i ndlúthchomhlíonadh an Chonartha ar an Aontas Eorpach agus an Chonartha ar Fheidhmiú an Aontais Eorpaigh, Reacht an Chórais Eorpaigh Banc Ceannais agus an Bhainc Ceannais Eorpaigh (dá ngairtear “Reacht CEBC” anseo feasta), Rialachán (AE) Uimh. 1024/2013 ón gComhairle, Rialacha Nós Imeachta an Bhainc Ceannais Eorpaigh (16) agus Rialacha Nós Imeachta Bhord Maoirseachta an Bhainc Ceannais Eorpaigh (17), de réir mar is infheidhme. 3.2 Agus a ndualgais agus a bhfreagrachtaí á gcomhlíonadh acu, comhlíonfaidh na comhaltaí agus na comhaltaí malartacha na caighdeáin is airde iompair eiticiúil agus ionracais. Bítear ag súil go ngníomhóidh siad go hionraic, go neamhspleách, go neamhchlaonta, le discréid agus gan aird a thabhairt ar a bhféinleas. Tabharfaidh siad aird ar thábhacht a ndualgas agus a bhfreagrachtaí, cuirfidh siad an ghné phoiblí dá bhfeidhmeanna san áireamh agus iompróidh siad iad féin ar bhealach a mbeidh de thoradh air go spreagfar iompar eiticiúil laistigh den Eurochóras, den Chóras Eorpach Banc Ceannais (CEBC) agus de SAM, agus go gcothófar agus go gcuirfear chun cinn muinín an phobail as BCE.

Airteagal 4 Rúndacht ghairmiúil 4.1 Agus aird á tabhairt ar na ceanglais maidir le rúndacht ghairmiúil a eascraíonn as Airteagal 37 de Reacht CEBC agus as Airteagal 27(1) de Rialachán (AE) Uimh. 1024/2013 ón gComhairle, ní nochtfaidh comhaltaí ná comhaltaí malartacha aon fhaisnéis atá cumhdaithe le hoibleagáid na rúndachta gairmiúla a dtagann siad uirthi i bhfeidhmiú a ndualgas agus a bhfreagrachtaí nár cuireadh ar fáil don phobal agus nach bhfuil rochtain ag an bpobal uirthi (dá ngairtear “faisnéis rúnda” anseo feasta) ach amháin d’aon ghnó faoi chuimsiú straitéis chomhaontaithe chumarsáide BCE. Thar aon ní eile, ní nochtfaidh siad faisnéis rúnda in óráidí ná i ráitis phoiblí, ná sna meáin, agus déileálfaidh siad leis an bhfaisnéis sin i gcomhréir le rialacha inmheánacha comhaontaithe maidir leis an gcaoi a ndéileáiltear le faisnéis íogair de chuid CEBC agus SAM. Leanfaidh na comhaltaí agus na comhaltaí malartacha de bheith faoi réir na gceanglas sin maidir le rúndacht ghairmiúil i gcomhréir le dlí an Aontais fiú nuair a bheidh deireadh lena ndualgais agus lena bhfreagrachtaí arna gcur i gcrích do BCE. 4.2 Déanfaidh na comhaltaí agus na comhaltaí malartacha gach beart is gá chun a áirithiú nach dtabharfar rochtain do bhaill foirne a BCN agus/nó a NCA faoi seach ar fhaisnéis rúnda ach amháin chun dualgais na mball foirne a chomhlíonadh agus i gcomhréir leis na beartais rúndachta is infheidhme, agus go gcuirfear ar an eolas iad faoi na ceanglais maidir le rúndacht ghairmiúil a leagtar amach in Airteagal 4.1 agus go gcomhlíonfaidh siad go docht iad.

Airteagal 5 An fheidhm mhaoirseachta a scaradh ó fheidhm an bheartais airgeadaíochta 5.1 Urramóidh na comhaltaí agus na comhaltaí malartacha scaradh chúraimí sonracha BCE i leith beartais a bhaineann le maoirseacht stuamachta ó na cúraimí atá air i dtaca leis an mbeartas airgeadaíochta, agus ó chúraimí eile. I gcás inarb infheidhme, comhlíonfaidh siad Cinneadh BCE/2014/39 ón mBanc Ceannais Eorpach (18) agus aon rialacha arna nglacadh ag BCE de bhun Airteagal 25(3) de Rialachán (AE) Uimh. 1024/2013 ón gComhairle. 5.2 Agus a ndualgais agus a bhfreagrachtaí á gcomhlíonadh acu, cuirfidh comhaltaí an Bhoird Maoirseachta agus a gcomhaltaí malartacha san áireamh cuspóirí Rialachán (AE) Uimh. 1024/2013 ón gComhairle agus ní chuirfidh siad isteach ar chúraimí neamh-mhaoirseachta BCE, agus dualgais agus freagrachtaí sonracha Leas-Chathaoirleach an Bhoird Maoirseachta á n-urramú go cuí acu.

Neamhspleáchas

Airteagal 6 Prionsabal an neamhspleáchais Agus Airteagal 130 den Chonradh ar Fheidhmiú an Aontais Eorpaigh, Airteagal 7 de Reacht CEBC agus Airteagal 19(1) de Rialachán (AE) Uimh. 1024/2013 ón gComhairle á gcur san áireamh, gníomhóidh comhaltaí agus comhaltaí malartacha go neamhspleách agus go hoibiachtúil, agus na cumhachtaí agus na freagrachtaí a thugtar dóibh á bhfeidhmiú acu, ar mhaithe leis an Aontas ina iomláine, beag beann ar an leas náisiúnta nó pearsanta, agus ní lorgóidh siad ná ní ghlacfaidh siad le treoracha ó institiúidí, comhlachtaí, oifigí nó gníomhaireachtaí an Aontais, ó aon rialtas Ballstáit ná ó aon chomhlacht eile.

Airteagal 7 Gníomhaíochtaí príobháideacha agus sainorduithe oifigiúla 7.1 Áiritheoidh na comhaltaí agus na comhaltaí malartacha nach mbeidh tionchar diúltach ag aon ghníomhaíochtaí príobháideacha, bíodh luach saothair ag gabháil leo nó ná bíodh, ar a n-oibleagáidí agus nach ndéanfar dochar leo do chlú BCE. Chun críocha an Chóid seo, ciallaíonn “gníomhaíochtaí príobháideacha” aon ghníomhaíocht eile a dhéanann comhalta nó comhalta malartach nach bhfuil i gcáil oifigiúil. 7.2 Féadfaidh comhaltaí agus comhaltaí malartacha tabhairt faoi ghníomhaíochtaí príobháideacha in eagraíochtaí poiblí, idirnáisiúnta nó neamhbhrabúis chomh maith le gníomhaíochtaí teagaisc agus léinn, ar choinníoll nach gníomhaíochtaí iad sin lena gcruthaítear ábhair imní i dtaobh coinbhleacht leasa, mar shampla, gníomhaíochtaí a bhaineann le heintitis faoi mhaoirseacht nó le contrapháirteanna leis an Eurochóras in oibríochtaí beartais airgeadaíochta nó malairte eachtraí. I gcás gníomhaíochtaí príobháideacha mar a shonraítear in Airteagal 11.1 de Reacht CEBC, is gá do chomhaltaí an Bhoird Feidhmiúcháin formheas sainráite a fháil ón gComhairle Rialaithe. 7.3 Féadfaidh comhaltaí agus comhaltaí malartacha glacadh le luach saothair agus le haisíocaíocht speansas i leith gníomhaíochtaí príobháideacha, ar choinníoll go bhfuil an luach saothair agus na speansais sin i gcomhréir leis an obair a rinneadh agus go bhfanfaidh siad laistigh de na gnáth-theorainneacha. 7.4 Staonfaidh comhaltaí agus comhaltaí malartacha ó shainorduithe oifigiúla lena bhféadfaí bac a chur ar a neamhspleáchas agus éireoidh siad as aon sainordú oifigiúil den sórt sin atá ina seilbh. Chun críocha an Chóid seo, ciallaíonn “sainorduithe oifigiúla” aon ghníomhaíocht sheachtrach arna déanamh ag comhalta nó ag comhalta malartach i gcáil oifigiúil, i.e. mar chuid dá ndualgais agus dá bhfreagrachtaí. 7.5 Tabharfaidh na comhaltaí agus na comhaltaí malartacha fógra i scríbhinn don Choiste Eitice faoi aon ghníomhaíochtaí príobháideacha a bheartaíonn siad a dhéanamh. Cuirfidh siad nuashonrú bliantúil ar fáil dó freisin maidir lena ngníomhaíochtaí príobháideacha leanúnacha agus lena sainorduithe oifigiúla.

Airteagal 8 Caidreamh le grúpaí sainleasa Agus an t-idirphlé oscailte, trédhearcach agus tráthrialta á choimeád ar bun le comhlachais ionadaíocha agus leis an tsochaí shibhialta a cheanglaítear leis an gConradh ar an Aontas Eorpach, tabharfaidh na comhaltaí agus na comhaltaí malartacha aird i gcónaí ar a neamhspleáchas, ar a n-oibleagáidí maidir le rúndacht ghairmiúil, agus ar na bunphrionsabail a bhunaítear sa Chód seo, agus go háirithe ina n-idirghníomhaíochta le grúpaí sainleasa. Tabharfaidh na comhaltaí agus na comhaltaí malartacha aird ar na Treoirphrionsabail Threoracha maidir le cumarsáid sheachtrach le haghaidh oifigigh ardleibhéil BCE, (19) chomh maith le haon rialacha agus treoirlínte eile is infheidhme, agus feidhmeoidh siad stuamacht ar leith agus cuirfidh siad coimircí iomchuí i bhfeidhm nuair a bheidh siad rannpháirteach in imeachtaí iata nó nuair a bheidh siad ag glacadh le cuirí aonair.

Airteagal 9 Láithris poiblí agus ráitis phoiblí 9.1 Comhlíonfaidh na comhaltaí agus na comhaltaí malartacha a ndualgais agus a bhfreagrachtaí mar ionadaithe de chomhlacht ardleibhéil BCE, agus measfaidh siad gur ionadaithe de chomhlacht ardleibhéil BCE iad, le linn dóibh láithris phoiblí a dhéanamh. 9.2 Agus ráitis phoiblí á ndéanamh acu maidir le hábhair a bhaineann leis an Eurochóras, le CEBC nó le SAM, beidh aird chuí ag comhaltaí agus ag comhaltaí malartacha ar a ról mar ionadaithe de chomhlacht ardleibhéil de chuid BCE. 9.3 I rannchuidithe eolaíochta nó acadúla, cuirfidh comhaltaí agus comhaltaí malartacha in iúl go soiléir go bhfuil na rannchuidithe sin á ndéanamh i gcáil phearsanta agus nach léiriú ar thuairimí BCE iad.

Airteagal 10 Dearbhú Leasanna 10.1 Déanfaidh gach comhalta, ar bhonn bliantúil, Dearbhú Leasanna sínithe a chur faoi bhráid an Choiste Eitice, lena mheasúnú agus lena chur faoi bhráid an Uachtaráin, lena n-áireofar faisnéis maidir le gníomhaíocht ghairme roimhe sin ag an gcomhalta, gníomhaíochtaí príobháideacha, sainorduithe oifigiúla agus leasanna airgeadais an chomhalta, chomh maith le faisnéis faoi aon ghníomhaíocht ghairme shochrach de chuid chéile nó pháirtí an chomhalta a d’fhéadfadh a bheith ina cúis imní maidir le coinbhleacht leasa (dá ngairtear “Dearbhú Leasanna” anseo feasta). Ina theannta sin, tíolacfaidh gach comhalta liosta de na hidirbhearta airgeadais príobháideacha a rinneadh le linn na bliana díreach roimh an Dearbhú Leasanna in iarscríbhinn a ghabhann leis an Dearbhú Leasanna (dá ngairtear “Iarscríbhinn I a ghabhann leis an Dearbhú Leasanna” anseo feasta). Anuas air sin, cuirfidh gach comhalta, go feadh a chuid eolais, faisnéis faoi aon idirbheart príobháideach airgeadais a rinne a chéile, a pháirtí nó a leanaí mionaoiseacha le linn na bliana díreach roimh an Dearbhú Leasanna, ar mó í ná EUR 10 000 in aghaidh an idirbhirt, agus cuirfear an fhaisnéis sin faoi bhráid an Choiste Eitice ar bhonn rúnda in iarscríbhinn ar leithligh (“Iarscríbhinn II a ghabhann leis an Dearbhú Leasanna”). Déanfar an Dearbhú Leasanna (20) agus Iarscríbhinn I a ghabhann leis an Dearbhú Leasanna arna thíolacadh ag gach comhalta a fhoilsiú ar shuíomh gréasáin BCE agus beidh sé gan dochar d’aon cheanglas atá ann dearbhú rachmais a thíolacadh faoi na rialacha náisiúnta is infheidhme nó faoi oibleagáidí conarthacha náisiúnta. 10.2 Déanfaidh BCE aon sonraí pearsanta arna mbailiú sna Dearbhuithe Leasa a phróiseáil agus a choinneáil i gcomhréir leis an reachtaíocht um chosaint sonraí is infheidhme maidir le BCE.

Coinbhleachtaí leasa

Airteagal 11 Prionsabal ginearálta maidir le coinbhleachtaí leasa 11.1 Seachnóidh na comhaltaí agus na comhaltaí malartacha aon staid a d’fhéadfadh coinbhleacht leasa a chruthú. Tagann coinbhleacht leasa chun cinn i gcás ina bhfuil leasanna pearsanta ag comhalta nó ag comhalta malartach lena bhféadfaí tionchar a imirt, nó a bhféadfaí a shíleadh go n-imrítear tionchar leo, ar chomhlíonadh neamhchlaonta oibiachtúil a gcuid dualgas agus a gcuid freagrachtaí agus cuimsítear léi freisin baill dhíreacha teaghlaigh (aon tuismitheoir, leanbh, deartháir nó deirfiúr), céilí nó páirtithe an chomhalta nó an chomhalta mhalartaigh, ach gan bheith teoranta dóibh. Thar aon ní eile, ní ceadmhach do chomhaltaí ná do chomhaltaí malartacha leas a bhaint as a rannpháirtíocht i bpróiseas cinnteoireachta, ná as an bhfaisnéis ghairmiúil atá ina seilbh, chun buntáiste pearsanta de chineál ar bith a ghnóthú. Ní ann do choinbhleacht leasa más rud é nach bhfuil de bhaint ag comhalta nó ag comhalta malartach leis an gcás ach amháin mar chuid den phobal i gcoitinne nó d’aicme leathan daoine. 11.2 Nochtfaidh na comhaltaí agus na comhaltaí malartacha i scríbhinn, gan moill mhíchuí, aon staid lena bhféadfaí coinbhleacht leasa a chruthú d’Uachtarán nó do Chathaoirleach an chomhlachta ardleibhéil ábhartha de chuid BCE agus don Choiste Eitice. Déanfaidh siad, go háirithe, iad féin a scaoileadh ó pháirt a ghlacadh i gcainteanna, pléití nó vótálacha ar bith i ndáil le haon staid den sórt sin agus ní chuirfear aon doiciméadacht ghaolmhar ar fáil dóibh.

Airteagal 12 Gníomhaíocht ghairme inghlactha ag céile nó ag páirtí Tuairisceoidh na comhaltaí agus na comhaltaí malartacha, gan mhoill, d’Uachtarán nó do Chathaoirleach an chomhlachta ábhartha ardleibhéil de chuid BCE agus don Choiste Eitice maidir le haon ghníomhaíocht shochrach cheirde nó aon ghníomhaíocht eile ar luach saothair de chuid a gcéilí nó a bpáirtithe lena bhféadfaí ábhair imní maidir le coinbhleacht leasa a chruthú.

Airteagal 13 Buntáistí (bronntanais agus féile) 13.1 Ní lorgóidh na comhaltaí agus na comhaltaí malartacha aon bhuntáistí a bhaineann ar bhealach ar bith leis na dualgais agus leis na freagrachtaí a thugtar dóibh agus beidh siad cáiréiseach nuair a thairgfear aon bhuntáistí den sórt sin dóibh. Chun críche na forála seo, ciallaíonn “buntáistí” aon bhronntanas, aon fhéile, nó aon sochar eile, de chineál airgeadais nó comhchineáil, nach é an cúiteamh comhaontaithe é i leith seirbhísí a sheachadtar agus nach bhfuil an faighteoir ina theideal ar shlí eile. 13.2 Maidir le buntáiste, a thairgtear nó a thugtar do chomhalta nó do chomhalta malartach nó d’aon duine díreach teaghlaigh, do chéile nó do pháirtí, a bhfuil baint aige ar bhealach ar bith le comhlíonadh dhualgais agus fhreagrachtaí an chomhalta nó an chomhalta mhalartaigh sin, féadfaidh siad glacadh leis sna himthosca seo a leanas: (a) tá sé á thairiscint ag eagraíocht den earnáil phoiblí, lena n-áirítear banc ceannais eile, comhlacht poiblí náisiúnta, eagraíocht idirnáisiúnta nó lucht léinn, agus tá luach air a mheastar a bheith gnásúil agus iomchuí; (b) tá sé á thairiscint ag eintiteas príobháideach amháin nó níos mó nó ag duine aonair amháin nó níos mó agus tá luach nach mó ná EUR 100 air, nó más airde an luach atá air, (i) go dtugtar ar láimh é don institiúid faoi seach a bhfuil an comhalta nó an comhalta malartach ábhartha ina ionadaí di nó (ii) go n-íocann an comhalta nó an comhalta malartach an barrachas os cionn EUR 100 leis an institiúid sin; (c) is i bhfoirm féile atá sé agus tá sé i gcomhréir le dualgais agus freagrachtaí an chomhalta nó an chomhalta mhalartaigh agus tá sé i gcomhréir leis na teorainneacha gnásúla; (d) níl sé á thairiscint ag eintiteas faoi mhaoirseacht; (e) de bharr glacadh leis, ní chruthaítear ábhair imní maidir le coinbhleacht leasa ar shlí eile. 13.3 De bharr glacadh le buntáiste ní thiocfaidh, in aon chás, oibiachtúlacht agus saoirse gníomhaíochta comhalta nó comhalta mhalartaigh faoi bhac nó faoi thionchar ná ní chruthófar leis sin oibleagáid ná ionchas míchuí ar thaobh an fhaighteora ná an tsoláthraí. 13.4 Déanfaidh comhaltaí an Bhoird Feidhmiúcháin, Cathaoirleach an Bhoird Maoirseachta agus ionadaithe BCE ar an mBord Maoirseachta, gan moill mhíchuí, aon bhronntanas nó tairiscint bronntanais a fhaigheann siad a chlárú le Rúnaí an Choiste Eitice, beag beann ar a luach. Beidh comhaltaí agus comhaltaí malartacha eile faoi réir na rialacha nós imeachta náisiúnta is infheidhme maidir le clárú bronntanas.

Airteagal 14 Dámhachtainí, onóracha agus bronntaí 14.1 Beidh na comhaltaí agus na comhaltaí malartacha muiníneach go bhfuil aon dámhachtain, onóir nó bronnadh comhoiriúnach lena stádas poiblí agus nach mbeidh siad ina mbac ar a neamhspleáchas ná nach mbeidh siad ina gcúis imní ó thaobh coinbhleacht leasa. 14.2 Aon suim airgid nó earraí luachmhara a fhaigheann na comhaltaí agus na comhaltaí malartacha i ndáil lena ndualgais agus lena bhfreagrachtaí mar chomhalta nó mar chomhalta malartach de chomhlacht ardleibhéil de chuid BCE, tabharfaidh siad a thabhairt ar láimh í nó iad don institiúid faoi seach arb ionadaí di iad nó bronnfaidh siad ar charthanas í nó iad.

Airteagal 15 Cuirí chuig ócáidí 15.1 Féadfaidh comhaltaí agus comhaltaí malartacha, agus aird á tabhairt acu ar na hoibleagáidí atá orthu prionsabal an neamhspleáchais a urramú agus coinbhleachtaí leasa a sheachaint, glacadh le cuirí chuig ócáidí a bhfreastalaítear go forleathan orthu amhail comhdhálacha, fáiltithe nó ócáidí cultúrtha, más rud é nach bhfuil a rannpháirtíocht chun dochair do leas BCE, agus beidh siad stuama go háirithe maidir le cuirí aonair. Ní ghlacfaidh na comhaltaí ná na comhaltaí malartacha le haon chuirí ná le haon íocaíochtaí nach gcomhlíontar na rialacha seo leo agus cuirfidh siad a gcontrapháirteanna ar an eolas dá réir sin. 15.2 Ní ceadmhach do na comhaltaí ná do na comhaltaí malartacha glacadh le híocaíocht costas taistil agus/nó costas cóiríochta ó eagraithe aon ócáide dá dtagraítear in Airteagal 15.1. Aon táillí a ghlacfaidh comhaltaí agus comhaltaí malartacha i gcomaoin léachtaí agus óráidí a dtugtar fúthu ina gcáil oifigiúil, úsáidfidh BCE nó an BCN nó an ÚIN ábhartha iad chun críocha carthanúla. 15.3 Má tá siad i gcomhréir le nós a nglactar leis go hidirnáisiúnta, beidh feidhm ag Airteagal 15.1 agus ag Airteagal 15.2 go cothrom maidir le céilí nó páirtithe na gcomhaltaí agus na gcomhaltaí malartacha a bheidh á dtionlacan i ndáil le cuirí a thugtar dóibh.

Airteagal 16 Rialacha maidir le hidirbhearta príobháideacha airgeadais 16.1 Ní úsáidfidh comhaltaí ná comhaltaí malartacha faisnéis rúnda chun a dtairbhe féin ná chun tairbhe tríú páirtí, lena n-áirítear nuair a bheidh idirbhearta príobháideacha airgeadais á ndéanamh acu agus beag beann ar na hidirbhearta sin a bheith á ndéanamh go díreach nó trí bhíthin tríú páirtí, ar a bpriacal féin agus ar a gconlán féin, nó ar phriacal agus ar chonlán tríú páirtí. Agus idirbhearta príobháideacha airgeadais á ndéanamh acu, beidh comhaltaí agus comhaltaí malartacha faichilleach, coinneoidh siad guaim orthu féin agus beidh tréimhse infheistíochta ionchasach idir an meántéarma agus an fadtéarma acu. 16.2 Moltar do chomhaltaí agus do chomhaltaí malartacha a gcuid infheistíochtaí a chur faoi rialú bainisteoir punainne aitheanta amháin nó níos mó a bhfuil lánrogha acu sócmhainní a bhainistiú ar mó iad ná an méid a theastaíonn le haghaidh gnáthúsáide, úsáid phearsanta agus úsáid teaghlaigh. Má d’údaraigh an Coiste Eitice iad, beidh socruithe bainistithe sócmhainní lánroghnacha den sórt sin díolmhaithe ó na srianta a leagtar amach in Airteagal seo 16 (seachas an srian ar úsáid a bhaint as faisnéis phearsanta). 16.3 Ní dhéanfaidh comhaltaí ná comhaltaí malartacha aon idirbhearta airgeadais príobháideacha seachas: (a) ceannach nó díol aonad i scéimeanna comhinfheistíochta atá liostaithe go poiblí agus atá éagsúlaithe ar bhonn leathan, i.e. nach bhfuil comhchruinnithe in earnáil shonrach amhail in eintitis rialáilte (21), in ór ná in ionstraimí fiachais rialtais de chuid an limistéir euro; (b) ceannach nó díol aonad i gcistí margaidh airgid atá liostaithe go poiblí; (c) ceannach nó díol aonad i gcistí eastáit réadaigh; (d) infheistíochtaí i ngnólachtaí beaga teaghlaigh; (e) infheistíochtaí i gcuideachtaí nuathionscanta nach bhfuil baint acu leis an tionscal airgeadais, ar choinníoll nach cúis imní iad na hinfheistíochtaí sin ó thaobh coinbhleacht leasa de agus nach ionann sealúchais an chomhalta nó an chomhalta mhalartaigh agus scairsheilbh tromlaigh. 16.4 Ní dhíolfaidh comhaltaí agus comhaltaí malartacha aon infheistíocht dá dtagraítear in Airteagal 16.3 go ceann bliain amháin tar éis dháta an cheannaigh. Ní bheidh feidhm ag an íostréimhse shealbhaíochta bliana má bhaineann an t-idirbheart díola comhfhreagrach le caiteachais phearsanta gan choinne nó chun speansais reatha nó speansais sa todhchaí a bhaineann le cuspóirí neamhinfheistíochta a chumhdach nó más cuid de phlean infheistíochta córasach tréimhsiúil iad, ar plean é a comhaontaíodh le banc nó le comhairleoir airgeadais. 16.5 Ní dhéanfaidh na comhaltaí ná na comhaltaí malartacha aon idirbhearta príobháideacha airgeadais faoi Airteagal 16.3 sna seacht lá roimh chruinniú beartais airgeadaíochta den Chomhairle Rialaithe (dá ngairtear “an tréimhse lánchoisc” anseo feasta). 16.6 Tabharfaidh na comhaltaí agus na comhaltaí malartacha réamhfhógra 30 lá don Choiste Eitice sula bhforghníomhóidh siad aon idirbheart is mó ná EUR 50 000 sna hionstraimí a liostaítear in Airteagal 16.3. Ní thabharfar an réamhfhógra le linn tréimhse lánchoisc. Ní bheidh an réamhfhógra ag teastáil le haghaidh idirbheart díolacháin a bhaineann le caiteachais phearsanta gan choinne ná chun speansais reatha nó speansais sa todhchaí a bhaineann le cuspóirí neamhinfheistíochta a chumhdach. 16.7 Maidir le sócmhainní airgeadais nó ionstraimí airgeadais seachas iad siúd a liostaítear in Airteagal 16.3, a fuair comhalta nó comhalta malartach roimh an 1 Eanáir 2023 nó roimh thús a dtéarma oifige, nó a tháinig ina seilbh tráth níos déanaí de bharr imthosca nach raibh aon tionchar acu orthu, féadfar iad a choinneáil, ach ní mór údarú a fháil roimh ré ón gCoiste Eitice chun na sócmhainní airgeadais sin nó na hionstraimí airgeadais sin a dhíol nó chun aon chearta a ghabhann leo a fheidhmiú. Mar sin féin, díolfaidh comhalta nó comhalta malartach ionstraimí arna n-eisiúint ag eintitis rialáilte roimh thús théarma oifige an chomhalta sin nó an chomhalta mhalartaigh sin. 16.8 Beidh comhaltaí an Bhoird Feidhmiúcháin, Cathaoirleach an Bhoird Maoirseachta agus Ionadaithe BCE ar an mBord Maoirseachta faoi réir na nósanna imeachta faireacháin um chomhlíontacht i ndáil lena n-idirbhearta príobháideacha airgeadais mar a leagtar síos i gCreat Eitice BCE. 16.9 Beidh comhaltaí nach bhfuil feidhm ag Airteagal 16.8 maidir leo, agus comhaltaí malartacha, faoi réir faireachán ar chomhlíontacht i ndáil lena n-idirbhearta príobháideacha airgeadais mar a leagtar síos sna rialacha nós imeachta náisiúnta is infheidhme agus cuirfidh siad faoi bhráid an Choiste Eitice ar bhonn bliantúil deimhniú sínithe gur chomhlíon siad na rialacha is infheidhme maidir le hidirbhearta príobháideacha airgeadais agus go ndearnadh an faireachán ar chomhlíontacht i ndáil lena n-idirbhearta príobháideacha airgeadais i gcomhréir leis na rialacha náisiúnta nós imeachta is infheidhme (22). 16.10 Beidh na comhaltaí agus na comhaltaí malartacha faoi réir na srianta a leagtar amach in Airteagail 16.3, 16.4 agus 16.6 go ceann tréimhse sé mhí tar éis dheireadh a dtéarma oifige. 16.11 Ní bheidh feidhm ag na srianta a leagtar amach in Airteagal 16 maidir leis na hidirbhearta seo a leanas chun críocha príobháideacha: (a) ceannach nó díol sócmhainní neamhairgeadais, lena n-áirítear eastát réadach; (b) ceannach nó fuascailt polasaithe árachais nó blianachtaí agus scéimeanna pinsin; (c) ceannach nó díol airgeadra eachtraí chun críocha seachas críocha infheistíochta; (d) ceannach nó díol tráchtearraí chun críocha seachas críocha infheistíochta; (e) taiscí agus iasachtaí bainc (lena n-áirítear morgáistí), ar théarmaí atá ar fáil go ginearálta don phobal.

Airteagal 17 Rialacha iarfhostaíochta 17.1 Cuirfidh na comhaltaí in iúl i scríbhinn d’Uachtarán nó do Chathaoirleach an chomhlachta ardleibhéil de chuid BCE agus an Choiste Eitice faoi seach go bhfuil sé ar intinn acu gabháil d’aon ghníomhaíocht ghairme shochrach sa tréimhse dhá bhliain ó dheireadh a dtéarma oifige nó ón dáta a dtiocfaidh deireadh lena bhfeidhm mar chomhalta de chomhlacht ardleibhéil de chuid BCE. Ina theannta sin, ní fhéadfaidh siad gabháil do ghníomhaíocht ghairme shochrach ach amháin leis na nithe seo a leanas: (a) institiúid creidmheasa atá suntasach nó nach bhfuil chomh suntasach sin tar éis tréimhse bliana a bheith caite ó dheireadh a dtéarma oifige nó ón dáta a dtiocfaidh deireadh lena bhfeidhm mar chomhalta de chomhlacht ardleibhéil de chuid BCE; (b) aon institiúid airgeadais eile nach sainaithnítear i mír (a) thuas tar éis tréimhse sé mhí a bheith caite ó dheireadh a dtéarma oifige nó ón dáta a dtiocfaidh deireadh lena bhfeidhm mar chomhalta de chomhlacht ardleibhéil de chuid BCE; (c) aon eintiteas atá ag gabháil do bhrústocaireacht i ndáil le BCE, nó do shainchomhairleoireacht agus/nó abhcóideacht ar son BCE nó ar son aon institiúid a shonraítear i míreanna (a) nó (b) thuas tar éis dheireadh tréimhse sé mhí ó dheireadh a dtéarma oifige nó ón dáta a dtiocfaidh deireadh lena bhfeidhm mar chomhalta de chomhlacht ardleibhéil de chuid BCE. Ina theannta sin, ní ceadmhach do chomhaltaí an Bhoird Feidhmiúcháin agus na Comhairle Rialaithe gabháil do ghníomhaíocht ghairme shochrach ach amháin: (d) le contrapháirtí san Eurochóras in oibríochtaí beartais airgeadaíochta nó in oibríochtaí malairte eachtraí tar éis tréimhse bliana a bheith caite ó dheireadh a dtéarma oifige nó ón dáta a dtiocfaidh deireadh lena mballraíocht sa Bhord Feidhmiúcháin nó sa Chomhairle Rialaithe, de réir mar is infheidhme; (e) le hoibreoir córais íocaíochta nó socraíochta, le contrapháirtí lárnach nó soláthraí ionstraimí íocaíochta atá faoi réir fhormhaoirseacht BCE tar éis sé mhí a bheith caite ó dheireadh a dtéarma oifige nó ón dáta a dtiocfaidh deireadh lena mballraíocht sa Bhord Feidhmiúcháin nó sa Chomhairle Rialaithe, de réir mar is infheidhme. 17.2 Cuirfidh na comhaltaí malartach in iúl i scríbhinn d’Uachtarán nó do Chathaoirleach an chomhlachta ardleibhéil de chuid BCE agus an Choiste Eitice faoi seach go bhfuil sé ar intinn acu gabháil d’aon ghníomhaíocht ghairme shochrach sa tréimhse bliana ón dáta a scoirfidh siad de bheith ag gníomhú sa cháil sin. Ina theannta sin, ní fhéadfaidh siad gabháil do ghníomhaíocht ghairme shochrach ach amháin leis na nithe seo a leanas: (a) institiúid creidmheasa atá suntasach nó nach bhfuil chomh suntasach sin tar éis tréimhse sé mhí a bheith caite ón dáta ar tháinig deireadh leis an rannpháirtíocht i ndualgais agus freagrachtaí gaolmhara; (b) aon institiúid airgeadais eile nach sonraítear i mír (a) thuas tar éis tréimhse trí mhí a bheith caite ón dáta ar tháinig deireadh leis an rannpháirtíocht i ndualgais agus freagrachtaí gaolmhara; (c) aon eintiteas atá ag gabháil do bhrústocaireacht i ndáil le BCE, nó do shainchomhairleoireacht agus/nó abhcóideacht ar son BCE nó ar son aon institiúid a shonraítear i míreanna (a) nó (b) thuas tar éis tréimhse trí mhí a bheith caite ón dáta ar tháinig deireadh leis an rannpháirtíocht i ndualgais agus freagrachtaí gaolmhara. Ina theannta sin, ní ceadmhach do chomhaltaí malartacha a ghlacann páirt i gcruinnithe na Comhairle Rialaithe gabháil do ghníomhaíocht ghairme shochrach ach amháin: (d) le contrapháirtí san Eurochóras in oibríochtaí beartais airgeadaíochta nó in oibríochtaí malairte eachtraí tar éis tréimhse sé mhí a bheith caite ón dáta ar tháinig deireadh leis an rannpháirtíocht i ndualgais agus freagrachtaí gaolmhara; (e) le hoibreoir córais íocaíochta nó socraíochta, le contrapháirtí lárnach nó le soláthraí ionstraimí íocaíochta atá faoi réir fhormhaoirseacht BCE tar éis trí mhí a bheith caite ón dáta ar tháinig deireadh leis an rannpháirtíocht i ndualgais agus freagrachtaí gaolmhara. 17.3 Iarrfaidh na comhaltaí agus na comhaltaí malartacha ar an gCoiste Eitice tuairim a eisiúint maidir leis na tréimhsí marana is infheidhme maidir leo faoin Airteagal seo sula rachaidh siad i mbun gníomhaíocht ghairme shochrach ionchasach shonrach. Féadfaidh an Coiste Eitice an méid seo a leanas a mholadh ina thuairim: (a) na tréimhsí marana a leagtar síos san Airteagal seo a tharscaoileadh nó a laghdú in imthosca ina gceadaítear amhlaidh toisc go bhféadfadh coinbhleachtaí leasa a bheith ann mar thoradh ar ghníomhaíochtaí ceirde sochracha ina dhiaidh sin; (b) síneadh a chur leis na tréimhsí marana faoi Airteagail 17.1(a) agus 17.2(a) le haghaidh gníomhaíochtaí ceirde sochracha ábhartha ina dhiaidh sin le hinstitiúidí creidmheasa atá suntasach nó nach bhfuil chomh suntasach sin a raibh baint dhíreach ag an gcomhalta nó ag an gcomhalta malartach lena maoirseacht, suas le dhá bhliain ar a mhéad i gcás comhaltaí agus bliain amháin i gcás comhaltaí malartacha más rud é gur gá sin toisc go bhféadfadh coinbhleachtaí leasa a bheith ann mar thoradh ar ghníomhaíochtaí gairme sochracha den sórt sin. 17.4 Gan dochar do na rialacha náisiúnta is infheidhme, ba cheart do na hinstitiúidí ina bhfuil siad fostaithe faoi seach cúiteamh iomchuí a íoc le comhaltaí agus le comhaltaí malartacha ar feadh a dtréimhse marana ina hiomláine ó dheireadh a dtéarma lena n-institiúid go deireadh na tréimhse marana is infheidhme. Ba chóir an cúiteamh sin a íoc beag beann ar thairiscint a fháil gabháil do ghníomhaíocht ghairme shochrach. Dá réir sin, féadfaidh comhaltaí agus comhaltaí malartacha tuairim a iarraidh ar an gCoiste Eitice maidir leis an leibhéal iomchuí cúitimh i leith tréimhsí marana. 17.5 Más rud é, le linn tréimhse marana, go dtéann comhalta nó comhalta malartach i mbun gníomhaíocht ghairme shochrach nach gcumhdaítear le hAirteagail 17.1 agus 17.2 thuas agus gur mó méid an ghlanluacha saothair mhíosúil a fhaightear ón ngníomhaíocht ghairme shochrach mar aon leis an gcúiteamh arna sholáthar i leith na tréimhse marana ná an glanluach saothair míosúil a fuair an comhalta nó an comhalta malartach le linn na bliana deiridh oifige acu, bainfear an barrachas sin as an gcúiteamh a íoctar. Ní bheidh feidhm ag an bhforáil seo maidir le luach saothair as ucht gníomhaíochtaí a rinne comhalta nó comhalta malartach roimhe sin agus a dhearbhaigh comhalta nó comhalta malartach roimhe sin. 17.6 Déanfar tuairimí arna n-eisiúint ag an gCoiste Eitice faoi Airteagail 17.3 agus 17.4 thuas a dhíriú chuig an gComhairle Rialaithe. Déanfaidh an Chomhairle Rialaithe moladh ansin don údarás inniúil náisiúnta faoi seach nó don bhanc ceannais náisiúnta faoi seach agus cuirfidh an comhlacht sin an Chomhairle Rialaithe ar an eolas faoi aon bhac ar chur chun feidhme an mholta sin. 17.7 Cuirfidh na comhaltaí agus na comhaltaí malartacha Dearbhú Onóra sínithe (23) faoi bhráid an Choiste Eitice ar bhonn bliantúil le linn na tréimhse fógra dhá bhliain nó bliana ó dheireadh a dtéarma oifige ina ndeimhníonn siad a ngníomhaíochtaí ceirde sochracha agus an luach saothair faoi seach, agus cuirfear tuarascáil ina leith faoi bhráid an Uachtaráin.

Airteagal 18 Neamhchomhlíontacht Gan dochar do na rialacha náisiúnta is infheidhme, i gcás nach gcomhlíonann comhalta nó comhalta malartach forálacha an Chóid seo, tabharfaidh an Coiste Eitice aghaidh ar an ábhar leis an duine lena mbaineann ar dtús. Mura féidir comhlíontacht a bhaint amach trí bhíthin scrupall coinsiasa, tabharfaidh an Coiste Eitice an t-ábhar os comhair na Comhairle Rialaithe. Ar chomhairle an Choiste Eitice agus tar éis éisteacht a thabhairt don duine lena mbaineann, féadfaidh an Chomhairle Rialaithe cinneadh a dhéanamh iomardú a eisiúint agus, más iomchuí, é a phoibliú.

CUID III

Forálacha críochnaitheacha

Airteagal 19 Aisghairm Cuirtear an Cód seo in ionad Chód Aonair 2019 le héifeacht ón 1 Eanáir 2023.

Airteagal 20 Foilsiú Foilseofar an Cód seo in Iris Oifigiúil an Aontais Eorpaigh. Déanfaidh oifigigh ardleibhéil BCE a bhfuil feidhm ag an gCód seo maidir leo Dearbhuithe Comhlíontachta aonair a shíniú de réir mar is iomchuí.

Airteagal 21 Teacht i bhfeidhm Tiocfaidh an Cód seo i bhfeidhm an 1 Eanáir 2023.

Arna dhéanamh in Frankfurt am Main, an 23 Samhain 2022. Uachtarán BCE Christine LAGARDE

(1) Cód Iompair an Bhainc Ceannais Eorpaigh (IO C 76, 8.3.2001, lch. 12).

(2) Cód Iompair do chomhaltaí na Comhairle Rialaithe (IO C 123, 24.5.2002, lch. 9).

(3) Meabhrán Tuisceana lena leasaítear an Meabhrán Tuisceana i ndáil le Cód Iompair do chomhaltaí na Comhairle Rialaithe (IO C 10, 16.1.2007, lch. 6).

(4) Cód forlíontach Critéar Eitice le haghaidh chomhaltaí Bhord Feidhmiúcháin an Bhainc Ceannais Eorpaigh (IO C 230, 23.9.2006, lch. 46).

(5) Cód Forlíontach Critéar Eitice do chomhaltaí Bhord Feidhmiúcháin an Bhainc Ceannais Eorpaigh (IO C 104, 23.4.2010, lch. 8).

(6) Rialachán (AE) Uimh. 1024/2013 ón gComhairle an 15 Deireadh Fómhair 2013 lena dtugtar cúraimí sonracha don Bhanc Ceannais Eorpach maidir le beartais a bhaineann le maoirseacht stuamachta ar institiúidí creidmheasa (IO L 287, 29.10.2013, lch. 63).

(7) Cód Iompair do chomhaltaí Bhord Maoirseachta an Bhainc Ceannais Eorpaigh (IO C 93, 20.3.2015, lch. 2).

(8) Creat Eitice BCE (IO C 204, 20.6.2015, lch. 3).

(9) Cinneadh (AE) 2015/433 ón mBanc Ceannais Eorpach an 17 Nollaig 2014 maidir le bunú Coiste Eitice agus a Rialacha Nós Imeachta (BCE/2014/59) (IO L 70, 14.3.2015, lch. 58).

(10) Treoirlíne (AE) 2015/855 ón mBanc Ceannais Eorpach an 12 Márta 2015 lena leagtar síos na prionsabail a ghabhann le Creat Eitice de chuid an Eurochórais agus lena n-aisghairtear Treoirlíne BCE/2002/6 maidir le híoschaighdeáin don Bhanc Ceannais Eorpach agus do bhainc cheannais náisiúnta nuair a sheoltar oibríochtaí beartais airgeadaíochta, oibríochtaí malairte eachtraí le cúlchistí eachtracha BCE agus nuair a bhainistítear sócmhainní cúlchistí eachtracha BCE (BCE/2015/11) (IO L 135, 02.6.2015, lch. 23).

(11) Treoirlíne (AE) 2015/856 ón mBanc Ceannais Eorpach an 12 Márta 2015 lena leagtar síos na prionsabail a ghabhann le Creat Eitice don Sásra Aonair Maoirseachta (BCE/2015/12) (IO L 135, 2.6.2015, lch. 29).

(12) Treoirlíne (AE) 2021/2253 ón mBanc Ceannais Eorpach an 2 Samhain 2021 lena leagtar síos prionsabail Chreat Eitice an Eurochórais (BCE/2021/49) (IO L 454, 17.12.2021, lch. 7).

(13) Treoirlíne (AE) 2021/2256 ón mBanc Ceannais Eorpach an 2 Samhain 2021 lena leagtar síos prionsabail Chreat Eitice an Eurochórais don Sásra Aonair Maoirseachta (BCE/2021/50) (IO L 454, 17.12.2021, lch. 21).

(14) Féach an teimpléad “Dearbhú maidir le hIompar Eiticiúil”.

(15) Féach fonóta 9.

(16) Féach Cinneadh BCE/2004/2 ón mBanc Ceannais Eorpach an 19 Feabhra 2004 lena nglactar Rialacha Nós Imeachta an Bhainc Ceannais Eorpaigh (IO L 80, 18.3.2004, lch. 33).

(17) Rialacha Nós Imeachta Bhord Maoirseachta an Bhainc Ceannais Eorpaigh (IO L 182, 21.6.2014, lch. 56).

(18) Cinneadh BCE/2014/39 ón mBanc Ceannais Eorpach an 17 Meán Fómhair 2014 maidir le scaradh idir feidhm beartais airgeadaíochta agus feidhm mhaoirseachta an Bhainc Ceannais Eorpaigh a chur chun feidhme (IO L 300, 18.10.2014, lch. 57).

(19) Féach Treoirphrionsabail maidir le cumarsáid sheachtrach le haghaidh oifigigh ardleibhéil BCE.

(20) Féach teimpléad Dearbhú Leasanna.

(21) Chun críocha an Chóid seo, tá le “eintiteas rialáilte” an bhrí atá leis in Airteagal 2, pointe (8) de Threoirlíne (AE) 2021/2253 (BCE/2021/49) agus atá leis in Airteagal 2, pointe (7) de Threoirlíne (AE) 2021/2256 (BCE/2021/50).

(22) Féach an teimpléad “Dearbhú Comhlíontachta le haghaidh idirbhearta príobháideacha airgeadais”.

(23) Féach an Teimpléad “Dearbhú Onóra”.